Fortunatus (levr) - Wikipedia\nTalbenn embannadur 1509\nFortunatus zo ur gontadenn diwar-benn buhez un haroz ha roue mojennel eus ar Grennamzer hag a voe brudet e droioù en Europa ar XVvet kantved hag ar XVIvet kantved. Ar c'hentañ levr diwar e benn a voe embannet en Augsburg, en Impalaeriezh santel roman german, e 1509.\nHervez Michael Haldane, troer al levr e saozneg, e oa embannet Fortunatus en Augsburg e 1509 ha moullet gant Johann Otmar. Gwerzhet e veze e kêr e ti an apotiker Johannes Heybler. Roud a gaver ennañ eus meur a skrid all :\nan Itinerarius gant Johannes von Montevilla (John de Mandeville), 1355 ; troet en alamaneg e 1480, moullet en Augsburg (1481 ha 1482) ;\nistor Wlad III Drakul, aotrou Wallachia (Vlad an Impalaer), embannet e Nürnberg (1488), Bamberg (1491) hag Augsburg (1494) ;\nGesta Romanorum, embannet en Augsburg e 1473 ;\nPurgator Sant Padrig moullet en Augsburg en 1489.\nFortunatus zo ur paotr yaouank genidik eus Famagusta e Kiprenez hag en em gav un deiz gant an doueez Fortuna en ur c'hoad e Breizh. Ha hi da reiñ ur yalc'h dezhañ hag a vez adleuniet kenkent ha ma vez tennet un dra bennak anezhi.\nNeuze e veaj dre meur a vro, hag e Kaero e vev e ti ar sultan, a ziskouez dezhañ e deñzorioù. En o zouez ez eus ur c'hozh tog hag a c'hall kas an den dindanañ da gement lec'h a gar. Dont a ra a-benn da laerezh an tog ha distreiñ gantañ da Giprenez.\nKentañ embannadur ar skrid alamanek a voe graet e 1509 en Augsburg, ha hennezh e vije ar stumm orin, adembannet gant Karl Simrock en Deutsche Volksbücher (3 levrenn, Frankfurt am Main, 1846).\nE 1530 e voe embannet Fortunatus von seinem Seckel und Wunschhütlein. \nDoareoù all zo bet e galleg, italianeg, izelvroeg ha saozneg.\nAndrew Lang The Grey Fairy Book, "Fortunatus and his Purse".\nFriedrich Wilhelm Valentin Schmidt, Fortunatus und seine Söhne, eine Zauber-Tragödie, von Thomas Decker, mit einem Anhang (Berlin, 1819)\n↑ (en) The American Cyclopædia (1879)\nAdtapet diwar « https://br.wikipedia.org/w/index.php?title=Fortunatus_(levr)&oldid=1831709 »\nKemmoù diwezhañ degaset d'ar bajenn-mañ d'an 18 Meu 2019, da 11:39.


Ar skrivadenn - Enez ar Rod\nMardi 2 juin 2020 à 7:32 -\nUr romant skiant faltazi skrivet e brezhoneg gant Langleiz e deroù ar bloavezhioù daou-ugent. E 2000 da geñver 25vet deiz-ha-bloaz marv Langleiz o deus Mouladurioù Hor Yezh adembannet al levr, Langleiz a oa bet evito e-pad pell ur vojenn hag arouez an amzer-da-zont.\nEnez A Rod - LANGLEIZ\nGoude peñse he bag e-pad ur barrad arnev ec'h en em gav Liliana war ENEZ AR ROD. Eno e ra-hi anaoudegezh gant enezidi iskis o vevañ dindan ur volz hag a vir oute da gaout an disterañ darempred gant ar peurrest eus ar bed. "Na deiz na noz, nag heol na loar, na glav nag avel !... na frouezh, na bleunioù, na geot..." war an enez.\nLennadenn Enez Ar Rod\nGolo ha koadengravadurioù e diabarzh al levr bet savet gant Langleiz\nSetu ar pezh a skrive Maodez Glandour diwar-benn Liliana, tudenn-bennañ an oberenn : "Garmiñ a ra al levr-mañ war-du ar sklerijenn wirion : setu e gaerder. Liliana eo ene Breizh, a glasker lazhañ war zigarez e ve ur follez. Liliana eo spered an den, a venner mougañ en anv ar mekanikerezh. Liliana eo hon ene penn-da-benn"\nSkrivadenn Enez Ar Rod\nBiskoazh n'he doa klevet lavarout edo o vevañ war an douar loened ken divalav hag hennezh...ur penn ramzel dezhañ, ront evel ur sukrinenn, gant daoulagad bihan divalvenn, du-pod (a bare outi divuhez), un toullig-kreiz hepken e-lec'h fri, toulloùe-giz divskouarn, ha dindan e doullig-fri, ur genou toullheñvel ivez, bepred damzigor.\nGolo Enez ar Rod Mouladurioù Hor Yezh 2000\nGanet eo Langleiz pe Xavier de Langlais e Sarzhave 1906. Da skol an arzoù-kaer e Naoned ez eas pa grogas da labourat gant «Unvaniez ar Seiz Breur» (1924). War un dro e studie gwenedeg o komz gant tud ar vro. E 1926-27 ez eas da Bariz da studiañ e skol an arzoù-kaer ha d'ar Sorbonne. Langleiz a zeuas da vezañ tresour-livour. Kelenner e voe e skol an arzoù-kaer e Roazhon adalek 1948. E 1962, e voe priziet gant priz New York evit ul livadur. Mervel a reas e Roazhon e 1975.\nENEZ AR ROD : Ar c'hentañ embannadur anezhañ, kaset da benn gant Skrid ha Skeudenn, a voe peurzistrujet e-pad ar bombezadegoù a c'hoarvezas e 1944. N'eo nemet e 1946 ma teuas er-maez L'Île sous cloche, an droidigezh c'hallek graet gant Langleiz hag embannet gant Les Portes du Large. E 1949 e teuas er-maez an doare brezhonek Enez ar Rod a-drugarez d'Ar Balb (Breuriezh Al Levrioù Brezhonek) a-raok bezañ adembannet e 2000 gant Mouladurioù Hor Yezh\nLevrioù all gant Langleiz : An diou zremm, embannet e 1933 gant Gwalarn hag adembannet e 1944 gant C'hoariva Breizh. Ene al linennoù, 1942 gant Skridoù Breizh. Tristan hag Izold, 1958 hag adembannet e 1972 gant Al Liamm (troet diwar ar galleg).Romant ar roue Arzhur, embannet e 1975 gant Al Liamm (troet diwar ar galleg).


Thomas Hobbes livet gant John Michael Wright (National Portrait Gallery, Londrez)\nThomas Hobbes, ganet d'ar 5 a viz Ebrel 1588 ha marvet d'ar 4 a viz Kerzu 1679, a oa ur prederour saoz, brudet dreist-holl evit e levr, Leviathan. Al levr-se a levezono kalz ar sell war ar politikerezh e bed ar C'huzh-Heol. Hobbes a zo unan eus diazezourien ar brederouriezh politikel hag un damkaniour eus ar galloud. Prederiañ a reas war ar stad, hag a lakafe da baouez ar brezel naturel a vez etre an holl dud, hag a warantfe ar surentez eus an hinienoù.\nHiziv an deiz, Hobbes a zo brudet evit e labourioù politikel ha prederouriezhel, met labouret en deus ivez kalz war danvezioù evel an istor, ar ventoniezh, an doueoniezh, ar vuhezegezh, ar brederouriezh en he fezh, hag ar pezh a c'heller envel ar skiantoù politikel. Ouzhpenn da se, Hobbes a zisplegas an natur denel evel un natur hiniennek, ar pezh a levezono kalz ar preder denoniour.\nAdtapet diwar « https://br.wikipedia.org/w/index.php?title=Thomas_Hobbes&oldid=1476628 »\nKemmoù diwezhañ degaset d'ar bajenn-mañ d'an 4 Ebr 2013, da 20:49.


Pajenn:Milin - Gwechall-goz e oa.djvu/43 - Wikimammenn\nPajenn:Milin - Gwechall-goz e oa.djvu/43\na-walc’h a oa bet skuilhet a wad eno; a-walc’h, ken a dride kalonou an Hibernied holl.\nGreat ar peoc’h brema, ar prins yaouank en devoa mall da zistrei da welet e bried. Laouen e oa, o welet e oa bet trec’h. Eun dra a oa evelato hag a rea poan d’ezan, hag an dra-ze dre n’en devoa ket gallet anaout piou e oa ar brezeller en devoa great kement-all a vad d’ezan ha d’e dud. An dro ziveza ma oa bet hennez trec’h d’ar Zaozon, ar prins yaouank en devoa gallet tostaat ha komz outan, goulenn a reas piou e oa.\n— Ha forz zo d’eoc’h, emezan, piou oun-me ? Ne vec’h ket tamm ebet gwelloc’h evit gouzout va hano. Trec’h oc’h, bezit laouen ; me am boa bet kefridi da rei kennerz d’eoc’h, ha roet em beus. Setu zo a-walc’h.\n— Ne deo ket, eme ar prins, a zistag neuze e groaz diouz o vruched hag a ro anezi d’ezan evit diskouez e galon vat.\nEgile a gemeras ar groaz ha kuit ac’hano ganti, hep lavaret ger. Ar brezeller-ma, a oar an holl piou eo, ne voe ket pell evit bale d’ar gear, ha kredi a c’hellit ne chomas ket da c’hoari en hent. En em gavet en distro dirak ar prad, e pelec’h e oa bet lakeat marc’h koz ar miliner da beuri, ar brinsez yaouank, rak hi eo, a voe souezet o welet e oa deut kel lard ha ma oa treut a-raok, ken en devoe bec’h e berc’hen oud hen anaout, pa en em gavas er gear.\nBrema houma, goude trugarekaat ar miliner, a yeas ac’hano buan d’al lez. Pa en em gavas gant he zad-kaer a oa nec’het eur pennad mat a oa ganti, heman, e feiz, a voe laouen ouz he gwelet hag a c’houlennas e pelec’h e oa bet keit-all.\n— Eun dervez bennak zo, emezi, e oan bet eat da ober\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/43&oldid=136682 »\nKemmoù diwezhañ degaset d'ar bajenn-mañ d'an 9 Eos 2018, da 21:34.


Bodad Marksour-Leninour Dispac'h — Wikipedia\nBodad Marksour-Leninour Dispac'h\nBodad Marksour-Leninour Dispac'h (e norvegeg: ML-gruppa Revolusjon) a zo anv ur strollad komunour marksour-leninour krouet e Norvegia e 1987 gant ez-izili ar C'hevredad Marksour-Leninour (Marxist-leninistisk forbund).\nSevel a ra a-du gant linenn bolitikel Enver Hoxha ha Strollad Labour Albania hag ezel eo eus Kuzuliadeg Etrebroadel ar Strolladoù hag Aozadurioù Marksour-Leninour (Unaniezh & Stourm).\nEmbannet e vez gant ar Strollad ar gelaouenn Revolusjon ("Dispac'h").\nO kenlabourat emañ Bodad Marksour-Leninour Dispac'h gant aozadurioù ha strolladoù marksour-leninour all, en o zouez dreist-holl Strollad Kumunour al Labourerion a-benn klask sevel ur strollad komunour unvan nevez, anvet ar raktres da c'hortoz Savenn Gomunour (Kommunistisk plattform).\nAdtapet diwar « https://br.wikipedia.org/w/index.php?title=Bodad_Marksour-Leninour_Dispac%27h&oldid=1456853 »\nStrolladoù komunour Norvegia\nKemmoù diwezhañ degaset d'ar bajenn-mañ d'an 3 Ebr 2013, da 11:22.


Kador ruz ha glas treset gant Gerrit Rietveld, 1917\nDe Stijl (ar stil e nederlandeg) a oa ur gelaouenn arzoù gweled ha savouriezh, bet embannet etre 1917 ha 1928, war atiz Piet Mondrian (1872-1944) ha hini Theo van Doesburg (1883-1931). Dre astenn e lavarer De Stijl evit taolenniñ ul luskad arzoù hag a levezonas savouriezh an XXvet kantved ( dreist-holl ar Bauhaus, ar stil etrebroadel hag ar Gward a-raok).\nOuzhpenn Van Doesburg ha Mondrian e voe izili all evel V. Huszár, G. Severini, J.J.P. Oud, G. Rietveld, G. Vantongerloo, Bar van der Leck, Vilmos Huszár, César Domela, Friedrich Vordemberge-Gildewart ha Jean Arp. De Stijl a zeas da get tamm-ha-tamm abalamour d’an disemglev a savas etre an diazezerien. Hervez Van Doesburg e vanke da Mondrian frankiz hag ijin a-fet krouiñ.\n1 Istor De Stijl\n2 Goude 1920\n3 Goude marv Van Doesburg\n4 Levezon De Stijl war ar savouriezh\n5 De Stijl hiziv an deiz\nIstor De Stijl[kemmañ | kemmañ ar vammenn]\nUr bajenn eus ar gelaouenn De Stijl\nTro 1915 e krogas Van Doesburg da gejañ ouzh an arzourien a savfe ar gelaouenn gantañ. Kejañ a reas ouzh Piet Mondrian e-pad un diskouezadeg er Stedelijk Museum (Amsterdam). Mondrian en doa dilojet da Bariz e 1912 , hag o pourmen en Izelvroioù e oa pa grogas ar brezel bed kentañ. Ne c’helle ket distreiñ da Bariz, neuze en em stalias gant kumuniezh arzourien Laren. Eno e kejas ouzh Bart van der Leck hag e welas alies M. H. J. Schoenmaekers. E 1915 e lakaas Schoenmaekers embann Het nieuwe wereldbeeld (Skeudenn nevez ar bed), hag e 1916 Beginselen der beeldende wiskunde (Pennaennoù ar matematik neuziañ). Levezonet da vat e voe Mondrian hag izili all De Stijl gant an div oberenn-se. Van Doesburg a anaveze ivez J.J.P. Oud hag an arzour hungarat Vilmos Huszàr. E 1917 e savjont De Stijl holl asambles, gant ar barzh Anthony Kok. Gerrit Rietveld, ur savour yaouank, az eas er strollad e 1918. Unvan e voe ar strollad e-pad pemp bloaz, daoust ma’z eas kuit Van der Leck e 1918 abalamour da zisemglevioù a-fet arzoù. Pa voe embannet Manifestoioù e voent kensinet gant holl izili ar strollad. A-fet savouriezh e voent levezonet gant labour Berlage ha hini Frank Lloyd Wright. Implijet e voe evit ar wech kentañ an dro-lavar Nieuwe Beelding e 1917 gant Mondrian. Skrivañ a reas un heuliad daouzek pennad anvet De Nieuwe Beelding in de schilderkunst hag a voe embannet er gelaouenn De Stijl. E 1920 e lakaas embann ul levr anvet Le Neo-Plasticisme.\nGoude 1920[kemmañ | kemmañ ar vammenn]\nKemmañ a reas De Stijl tro 1921. E-keit ma oa levezonet Van Doesburg gant ar Bauhaus e voe ivez levezonoù all evel ar Sevelouriezh rusian ha hini Malevitch. Ne oa ket plijet holl izili De Stijl gant an dibaboù-se koulskoude. E 1924 e kuitaas Mondrian ar strollad, goude m’en defe kinniget Van Doesburg e gelennadur war an elfennouriezh : hervezañ e oa pouezusoc’h ar veskellenn evit al linenn serzh hag an hini a-blaen. Kalz izili nevez a voe degemeret e-barzh De Stijl. Re zo, evel I.K. Bonset (ur barzh dada) hag Aldo Camini (enep-prederour) a blantas reuz er strollad. Pa voe marv Van Doesburg e voe dizoloet e oa an daou anv-se anvioù-pluenn Van Doesburg.\nGoude marv Van Doesburg[kemmañ | kemmañ ar vammenn]\nTheo van Doesburg a varvas e Davos e 1931. E wreg a reas war-dro e hêrezh. Ken pouezus e oa perzh Van Doesburg e De Stijl ken e chomas ar strollad a-sav. Re zo anezho a chomas e darempred, met en un doare hiniennel nemetken. Dav eo gouzout ne voe biskoazh stank an darempredoù etre izili De Stijl, lod brasañ o eskemmoù a voe graet dre lizher. Gwech ebet ne gejas Mondrian gant Rietveld da skouer. Chom a rejont koulskoude feal da bennaennoù De Stijl. Rietveld a gendalc’has da dresañ arrebeuri en ur implijout pennaennoù De Stijl ha Mondrian a gendalc’has gant al labour en doa boulc’het war-dro 1920. Padal ec’h adstagas Van der Leck gant al livañ-skeudenniñ ur wech kuitaet ar strollad gantañ.\nLevezon De Stijl war ar savouriezh[kemmañ | kemmañ ar vammenn]\nTi Rietveld Schröder. Ar savadur nemetañ savet penn-da-benn diwar bennaennoù De Stijl\nE-pad pell goude 1931 e voe bras-tre levezon De Stijl war ar savouriezh. Mies van der Rohe a voe e-touez ar re a chomas feal da vennozhioù ar strollad. Etre 1923 ha 1924 e tresas Rietveld Ti Rietveld Schröder, ar savadur nemetañ savet penn-da-benn diwar bennaennoù De Stijl. E Rotterdam (Café De Unie) e c’haller gwelout savadurioù bet treset gant J.J.P. Oud ha levezonet gant pennaennoù De Stijl.\nDe Stijl hiziv an deiz[kemmañ | kemmañ ar vammenn]\nOberennoù izili De Stijl a zo strewet e pep lec’h er bed, ha diskouezadegoù diwar-benn De Stijl a vez aozet alies. E meur a virdi e kaver oberennoù izili De Stijl :\nEr Gemeentemuseum (Den Haag), ez eus kalz oberennoù savet gant Piet Mondrian\nEr Stedelijk Museum (Amsterdam), ez eus oberennoù Rietveld ha re Van Doesburg\nEr Centraal Museum (Utrecht) emañ dastumadeg vrasañ oberennoù Rietveld hag ivez Dielloù Rietveld Schröder\nA-fet liverezh e voe bevennet strizh an oberennoù savet gant izili De Stijl :\npennlivioù nemetken (glas, melen, ruz) ha gwenn ha du\nlinennoù eeun hag a-darzh nemetken\nLivioù livet a-blat nemetken, hep meskañ anezho ha hep dereziadoù\na-fet stummoù ez eo an hirgarezenn an hini nemetañ aotreet\nlusket eo an takad dre c’hoari gant ar beskellennoù\nAr pennaennoù-se a vez adkavet ivez a-fet savouriezh.\n« Ar pezh a vennan kaout eo ar stumm a c’haller mestroniañ, e-keñver livañ, kizellañ ha sevel. » Theo van Doesburg\n« N’eus ken neuz glan an elfennoù, gant pegementadoù kempouez, a c’hall skañvaat ar skrij a zo er vuhez hag en arz. » Piet Mondrian\n« An arz, evel ma veizomp anezhañ, n’eo na proletarian, na bourc’hiz. N’eo ket resisaet kennebeut gant an degouezhioù sokial. Er c’hontrol e tispleg nerzhioù a aoz d’o zro ar sevenadur en e bezh. » Theo van Doesburg\nAozadur diabarzh savadur Aubette (Strasbourg)\nTi Shröder (Izelvroioù, 1924)\nNiverenn gentañ ar gelaouenn De Stijl skublennet De Stijl\nAdtapet diwar « https://br.wikipedia.org/w/index.php?title=De_Stijl&oldid=1948320 »


Christine McVie e 1977.\nChristine Anne Perfect, pe Christine McVie, ganet e 1943, e Bouth, el Lake District (neuze e Lancashire, hiriv e Cumbria), zo ur ganerez ha sonaozerez saoz. Brudet eo bet evel kanerez al laz saoz Fleetwood Mac, adal 1970 pa zimezas d'ar gitarour John McVie.\nE-touez he c'hanaouennoù emañ an eizh a glever en albom Greatest Hits al laz, hag en o mesk "Don't Stop", "Little Lies", "Everywhere", "Over My Head", "You Make Loving Fun". Tri albom all he deus graet hec'h-unan.\nSonaozañ a ra c'hoazh en he zi e Wickhambreaux, en Kent. Adkrog eo da labourat ha da ganañ gant Fleetwood Mac.\nE 2013 https://www.youtube.com/watch?v=kJPhM5oQepw\nAdtapet diwar « https://br.wikipedia.org/w/index.php?title=Christine_McVie&oldid=1633102 »\nKemmoù diwezhañ degaset d'ar bajenn-mañ d'an 7 Ebr 2015, da 10:29.


D'ar 25 a viz Ebrel 1507 e lakaas embann ur gartenn e Cosmographiæ Introductio. Anavezet eo ar gartenn-se gant an anv planisferenn Waldseemüller. Enni eo ec'h implijas evit ar wech kentañ ar ger America (diwar anv Amerigo Vespucci) da envel lodenn su kevandir Amerika. An istorourien o deus klasket gouzout perak en doa implijet anv Vespucci e-lec'h hini Kristof Koulm. Eeun e seblant an displegadenn bezañ : d'ar mare-se e oa brudetoc'h beajoù Vespucci evit re Goulm. . War ar blanisferenn e weler ez eo anvet Amerika an Norzh Terra vuida incognita (douar didu dianv).\nAdtapet diwar « https://br.wikipedia.org/w/index.php?title=Martin_Waldseemüller&oldid=1590164 »\nKemmoù diwezhañ degaset d'ar bajenn-mañ d'an 2 Gwe 2014, da 12:56.


Erc'h — Wikipedia\nAn erc'h a zo ur rumm eus ar glaveier (pe kouezhiadurioù) a gouezh diouzh ar c'houmoul dindan stumm kementadoù bras elfennoù dour kristalinet a reer fulennoù-erc'h (ha meur a c'her all: malvennoù-erc'h, pluennoù-erc'h...) eus outo. Ur wech kouezhet war an douar e e c'hellont ober ur gwiskad gwenn ha blot war al leurenn-douar hag an traoù savet warni ivez. Pa kouezh an erc'h e vez dañjer war an hentoù pe diwar ar seurt deñvalijenn a vez degaset gant rideoz ar fulennoù-erc'h pe diwar an dañjer riklañ (tud ha kirri).\nKrouidigezh ar fulennoù-erc'h[kemmañ | kemmañ ar vammenn]\nLedennadoù gwiskadoù an erc'h war ar Voul-Douar hervez mareoù an amzer gwelet eus an egor.\nGwez gant erc'h warno\nKrouet e vez an erc'h diwar an aezhenn pa'z a da skorn war-euun e-kreiz ur goumoulenn peurvuiañ. Ar strink graet gant an dour kristalinet a zo un nebeud millimetrad o ment ha war 6 ahel simetriezh e kasont brankennigoù. Lod a c'hell bezañ meur a santrimetrad hed.\nPep elfennig a ya d'ober ur fulenn-erc'h a zo ken boull hag an dour glan, met pa vez dasskedet ar gouloù war pep hini anezho e seblantont bezañ gwenn, nemet pa vezont saotret gant an ampurentezoù.\nMentoniezh[kemmañ | kemmañ ar vammenn]\nSimetriezh ar fulenn-erc'h savet da bimpatrom\nUr fulenn-erc'h stummet mat he deus 6 brankennig ha pep hini anezho he deus brankennigoù graet gant brankennigoù all, atav o skeiñ a-hed 6 ahel hag o c'haolañ pep tro. An holl a ya d'ober ur c'hwec'htaleg, unan eus al liestalegoù reolek.\nKoulskoude n'eo ket ken reoliek stummoù ar fulennoù-erc'h ha n'int ket holl ken brav ha war ar skeudennoù a c'heller gwelout pa vank dezho brankennigoù hag e c'hellont kaout neuz bannoù, spillhennoù, kensturdalegoù (parallelepipedennoù) ha pladennoù. Da 2° Celsius pe war-dro e c'hell bezañ krouet fulennoù-erc'h gant 3 ahel, met rouez-tre eo. Pa'z a an temperadur etre 0° ha - 3 ° Celsius ez eont da neuz ur vleunienn 6 petalenn ganti hag etre - 5° ha - 10° e weler seurt pladennigoù pe spilhennoù pe vannoù toull hag etre - 10 ° ha - 22°e teu d'ar strink neuz ar bleunioù en-dro. Dindan - 22° e teu ur seurt prismoù bihan.\nM'eo bet krouet ar strink war-dro - 5° ha m'eo aet an temperadur pe uheloc'h pe izeloc'h e weler bannoù gant ur vrankennig war o fennoù. Dindan demperadurioù izel-tre ez a ar fulennoù-erc'h da vezañ plat, met gant brankennigoù o c'haolañ c'hoazh.\nDiv varteazeadenn bennañ a zo bet roet evit displegañ simetriezh ar fulennoù-erc'h reoliek:\nDitouroù a vije eskemmet etre pep a vrankennig o tiwanañ ken e kresk pep elfenn strink. Dre stennadur ar gorreoù e c'hellfe bezañ treuzkaset an ditouroù;\nAr varteazedenn degemeretañ: diwar variadennoù tizh an temperadur e teufe ar gaolañ hervez c'hwec'h roud. Diouzh ur respont d'an endro e teufe ar fenomen;\nAr c'hwec'h roud a zeu eus framm orin ar strink ha koulskoude n'eus ket bet kavet un displegadenn evit ar strink gant tri roud.\nLavaret e vez alies n'eus fulenn-erc'h heñvel-mik ouzh unan all, met n'eo ket ul lezenn prouet en un doare skiantel pa n'eus ket abeg ne vije ul lodenn anezho o kreskiñ dindan kondisionoù heñvel ha pa vefe dre ar chañs. Ur glaskerez o labourat evit ar National Center for Atmospheric Research ar Stadoù-Unanet en deus kavet prismoù erc'h heñvel-mik, met ne oant ket strinkennoù reoliek koulskoude.\nAdtapet diwar « https://br.wikipedia.org/w/index.php?title=Erc%27h&oldid=1635745 »


Gouel ar c’han hengounel e Bovel - PCI Collectif\nGouel ar c’han hengounel e Bovel\nReiñ buhez d’ar c’han hengounel e Breizh Uhel hag e lec’h all\nKan en dañs, kanañ war an hent, abadennoù, tavarn, disput kanet, stajoù … e Gouel ar C’han Hengounel e Bovel e c’heller rannañ e veaj gant kanerezed ha kanerien a bep oad , deuet eus Breizh-Uhel ha Breizh-Izel, eus korn-broioù all, Poatev, Normandi pe bro-Arvern da skouer, met eus kornioù all ar bed ivez. Menegomp amañ Bro-Skos, Bro-Gebek, Aodoù-an-Olifant, Palestina, Kurdistan... E kalon ar gouel emañ ar youl da dreuzkas, ha deskiñ diwar glevet, hag evit-se e ranker doujañ ouzh un nebeut reolennoù : kalonekaat an dreizherezed ha treizherien soñjoù bet kejet ganto da vare an dastum, kas war-raok an emgavioù tre rummadoù ha sevenadurioù, dre holl doareoù ar c’han hengounel, en holl degouezhioù. Pe e vefe ar c’han da zañsal,da vale,kanaouennoù ouzh taol pe gwerzioù…\nN’eo ket dre zegouezh ma oa bet dibabet Bovel, kumun vihan mervent Il-ha-Gwilen, er bloaz 1996. Krog e oa an dastumadennoù eno, ha peurvat e oa an ardremez war ar maez don koulz hag ar sal lies-implij, ha c’hwek ha disoursi degemer skipailh an ti-kêr war bep tachenn.\nDav eo menegiñ ouzhpenn da-se eo bet liammet Gouel ar C’han gant diorren beilhadegoù miziek e Bovel, e mod tavarnioù. E mod-de eo bet broudet arvesterien ar gouel da zont ingal. Ha gwriziennet ivez ar gouel en ur lakaat tud ar vro da zont, ha lakaat war-wel n’eo ket dav bout arbennikaet war ar c’han, na zoken gwrac’h gant hengoun Breizh, rak un glad a-berzh hor mammoù hag hon tadoù, hon tud-kozh ha tud-ioù.\nTi-kêr Bovel, Bourc'h, 35330 Bovel\n« « Mersi bras ha gourc’hemennoù ur wech c’hoazh evit ho tegemer hag evit ur roll abadennoù eus ar c’hentañ !Emichañs e c’hellin dont en-dro buan ! » »\n« « Mantrus eo memestra pa ranker ober un dibab etre kement a stajoù fiskal ! » »\n« « Lakait da c’houzout. Ur gouel eus ar c’hentañ troc’h tro-dro d’ar c’han e forzh peseurt doare ...Dalvez ‘ra ar boan tremen dre Vovel. » »\nFestoù Ezteurel dre gomz Arzoù an arvestoù\nBeilhadeg Fest-noz / Fest-deiz Kan Sonerezh\nBeilhadegoù, abadennoù, baleadenn gar gan, disput kanet, forom ar c’hevredigezhioù, 12 eurvezh ar c’hanen dañs-tro, fest-noz kanet, prezegennoù, stajoù.\ne miz Ebrel, dibenn-sizhun kreiz vakañsoù Pask (academiezh Roazhon).


Kroazet-digroazet evel en ur pezh gwiaderezh, kudennoù an arzour, reoù an divroadegoù etrebroadel ha reoù poblañsoù henvroidi Mec'hiko.\nKinnig a reomp deoc'h mont da veajiñ war ur birogenn gant red an dour hag ar marvailhoù. Ur veaj gant lusk Indianed Amazonia, gant o daoulagad, o sell war ar bed hag an amzer, penaos e welont an dud wenn hag ar cheñchamant hin.\nIndianed Amazonia o teskiñ ober gant ar video hag o tizoloiñ kevrinoù ar sinema : ur c’haer a veulgan d’an emrenerezh.\nTroet eo bet ar film-mañ e Laponia hag er Brazil. Komz a ra eus an darempredoù etre an Den hag an Natur gwelet gant sell ar pobloù henvroat, ar Samied en Arktika hag ar Fulni-oed e Brazil.\nUr sell a-douez reoù all war istor ar C'hanada.\nC’hwec’h Maya yaouank o vont da heul o hendadoù war rod vras ar bed bep ma teskont, a zeiz da zeiz, kavout o flas en natur.\nDaou baotrig a ro dimp ur wel sklaer war o buhez. Dougerien int er marc'had ha labourat a reont diehan adalek ar mintin betek an noz. O sell a zo didruez ha fromus war un dro ken ez eo bamus…\nUn Innu yaouank a Vro-Gebek o teskiñ ur vicher.\nD'ar 26 a viz Even 1975 ez ae daou boliser eus an FBI da Oglala, gwarezva indianed Pine Ridge, war glask Jimmy Eagle, un Indian douetañs warnañ da vezañ laeret. Tennet e voe trumm war Coler ha Williams ha Joe Stunts un Indian oadet a 21 (...)